Cherpan: pengingat Lama
TUSUN KETUJUH NYA ti ngepunka rumah sida nyadi panjai; pengabis panjai ba pelilih menua nya. Nyadi ba rebak sida apai iya, sida serumah meruan ba rumah panjai nya. Pengidup nadai mayuh macham taja pan betapi enggau mayuh penanggul. Maya nya mindah kin-kitu bejalai kaki tauka merau. Bejalai kaki udu mar laban menua balat bebukit. Merau mega tusah laban lebuh maya kemarau sungai langkang sereta mabu lalu maya pengujan,ai bah ampuh emperan sungai ti bisi wung mar ditengah; mai penusah perau karam. Maya nya menya bangkung bekelagung di pendai baka motokar ke bekerungkup ba jalai raya kemayaharitu. Pun pengawa maya nya bumai betaun enggau ngereja getah pera. Bumai suah enda bulih padi nya alai orang kelia suah meringga mulung dikena nampung pemakai asi lebuh maya “begantung senduk” ke ku orang. Semua tu ditusui sida apai iya ngagai iya. Urung taun 1952 apai iya enggau sekeda tuai bukai berundingka nudukka sekula ba menua sida. Laban perintah nadai duit, sida serumah enggau dua buah rumah bukai ke berimbai dia besaup ngaga rumah sekula ke diri-empu. Orang rumah panjai beban ramu dikena ngaga rumah enggau kerusi mija. Baka nya mega orang nasa daun mulung disanggit ke atap rumah.  Maya nya mih pun penumbuh sekula ba menua sida. Tuai Rumah Wat ingatka iya enggau sida ke mit-mit begulai enggau sida ke udah ngangkatka diri bujang enggau dara begulai belabuh besekula. “Ah..mata tu enggai tinduk. Pengingat tu majak datai,” ku ati Tuai Rumah Wat gut-gut. Urung taun 1952 nya TR Wat ingat mega ka sida serumah ke nirika Gawai Antu keterubah. Maya nya sida iya agi ba rumah lama. TR Wat udah ingat endarka utai ti nyadi. Ripih utai ti nyadi beterudus masuk ngagai runding TR Wat. Iya ingatka diri ke enggai agi nampung pelajar diri ti lalu disukung sida apai iya awakka diau di rumah nampung bilik penaik. Nya mih kebuah iya diau di rumah panjai maya ngangkatka diri bujang. TR Wat ingatka maya nya iya ampit enggau orang bejalai ke menua bukai nitihka adat orang bujang ngiga peneleba. Ra iya ke bejalai urung taun 1962, ra ga orang deka berumah baru ngerumpang rumah lama. Orang kiruh beramu ngentak enggau ngaga dampa. TR Wat tuchum ingatka diri ke nyau deka lekat di menua orang. Iya nguing ngagai tunga ini orang nya ke jenak tinduk. Enti tak tepejuh ba menua orang, tentu enda jadi enggau ini orang nya ku ati TR Wat. Iya lalu ingatka diri ke jadi enggau ini orang nya menya ngidupka diri di rumah panjai; nyau beranak tiga iku. Maya ba dampa nya mih iya dipadu nyadi Tuai Rumah nganti tuai rumah ke lama. Mata TR Wat lalu enggai tinduk. Manuk udah bisi mengkukuk madahka dini hari. Jam dinding ke ketuk-ketuk enda ngetu bejalai diatu bemunyi mangkung pukul 3. Ini orang nya bisi bekalih lalu bisi nyapa enda inggar. “Pukul berapa diatu? Lapa nuan lalu enda tinduk aki Sanu?” ku ini orang nya nanya aki orang. Mata ini nya entah enchelak tauka enda? Udah nya iya bekalih ke sepiak baru lalu majakka diri tinduk. TR Wat enda nyaut. Iya nemu ini nya enda keran deka nemu maya hari. Iya semina dijangka Tuai Rumah nya enda tentu lantang meda aki orang nya tak jaga lalu enda tinduk maya nya malam. TR Wat ngasaika hari udah belinsur chelap. Iya ngerembaika pua ke kenyau ari pun lemai tadi agi belipat. Iya lalu bebungkur apus ichaka runding iya tau lepa. Tang anangka deka lepa. Tak majak keba. Iya teingatka maya iya belabuh nyadi Tuai Rumah ka-ka kabat-kabat iya bejaku betunga enggau sida serumah kelebih agi nunga sida ke tuai ke ditemu iya bisi penemu. Iya ingatka diri ke ngambi pemutus runding deka betanya ngagai orang tuai. Iya berasai nesal enda betanya ngagai niang apai iya suba ke bisi penemu sereta teleba megai orang. Kelia asai ke nadai begunaka penemu tuai. Iya enda nyadang diri nyadi Tuai Rumah. Nyau diatu baru nemu penemu tuai beguna, apai indai udah nadai agi. “Endang gaya utai. Maya utai nya bisi kitai enda bedulika iya. Udah utai nya nadai baru nemu utai nya berega,” ku runding iya. Betampung ba tusun kelapan… 
See author's posts
